《上安抚程给事十六韵》
宋代·许及之

台省仪型旧，垣扉宠渥新。词章关造化，论议蕴经伦。

去国悲风木，流年感隙尘。未教居鼎鼐，亦合上星辰。

何自占双使，从谁问大钧。熊湘辰告入，牛斗夜光陈。

礼乐须贤帅，湖山要主人。一言九重寤，八县十州春。

拾穗歌时熟，投醪味德醇。燕閒馀画戟，谈笑且纶巾。

早晚登黄阁，声猷动紫宸。有儒嗟濩落，无路话邅迍。

忆拜编书赐，祇怜负弩身。或疑千里马，曾遇九方歅。

北斗言瞻切，西山入梦频。登临冀轩豁，未敢叹轮囷。

作者简介：许及之（？～一二○九），字深甫，温州永嘉（今浙江温州）人。孝宗隆兴元年（一一六三）进士。淳熙七年（一一八○）知袁州分宜县（明正德《袁州府志》卷六）。以荐除诸军审计，迁宗正簿。十五年，为拾遗。光宗受禅，除军器监、迁太常少卿，以言者罢。绍熙元年（一一九○）除淮南东路运判兼提刑，以事贬知庐州。召除大理少卿。宁宗即位，除吏部尚书兼给事中。以谄事韩侂胄，嘉泰二年（一二○二）拜参知政事，进知枢密院兼参政。韩败，降两官，泉州居住。嘉定二年卒。